**Hódmezővásárhelyi Szent István Általános Iskola**

**TÁJÉKOZTATÓ**

**az 1. évfolyamon sport vagy futballosztályt választó tanulók és szüleik részére**

Az előző évekhez hasonlóan a Hódmezővásárhelyi Szent István Általános Iskola a 2019/2020. tanévben is indít sportosztályt. Olyan leendő első osztályos gyerekek jelentkezését várjuk, akik a tanulás mellett szeretnének rendszeresen sportolni**.**

**Az osztályba nem csak a körzetünkből érkező diákokat várjuk.**

**Fontos tudnivalók a sportosztályos képzésről:**

-  Az alaptanterv szerinti heti 5 testnevelés órát plusz órával egészítjük ki, melynek keretében sportág specifikus képzés történik, amely **kiváltja a délutáni edzéseket**, így tanulóinknak marad ideje tanulásra, más szabadidős elfoglaltságra.

-   A tanulókat már első osztályos koruktól szakképzett testnevelő, sportági edző tanítja.

-   A sport és futballosztályos képzés keretében iskolánk a testnevelés emelt szintű tanítása mellett biztosítja, hogy a közismereti tárgyakat is olyan mértékben és minőségben tanulják a gyerekek, hogy semmilyen hátrány ne érje őket.

Célunk, hogy a **rendszeres sport** tanulmányaik során fokozza tanulóink iskolai teljesítményét. Statisztikákkal alátámasztott tény ugyanis, hogy a sport tagozatos tanulók tanulmányi átlaga jobb, hiányzási átlaguk 1/3-a a normál osztályokba járó diákokénak.

Az iskola és az egyesület a 8. évfolyamos tanulóknak és szüleiknek segítséget nyújt a középiskolai beiskolázásban, életpálya –sportkarrier tervezésben.

## Leendő elsőseinket tapasztalt, gyermekszerető tanítók várják, akik felmenő rendszerben, az első négy évfolyamon tanítják a gyermekeket. Ez idő alatt az alapkészségek kialakítását, az olvasás, írás, számolás biztos eszközként való alkalmazását tartjuk legfőbb feladatunknak.

## A hagyományos írás- és olvasástanítási módszerrel tanítjuk írni, olvasni tanulóinkat, a matematikát kompetencia alapú, játékos, logikai eszköztárral oktatjuk, törekszünk a biztos számolási készség kialakítására.

## Felvételt hirdetünk egy sportiskolai programmal működő osztályba, valamint a labdarúgás oktatását egyesületi együttműködésben megvalósító futballosztályba városi beiskolázással, továbbá egy körzeti beiskolázású ökoosztályba.

## Sport-, futball-és ökoosztályainkban 3. osztálytól kezdik tanulóink az angol vagy német nyelv elsajátítását. 3. osztályban heti 2 órában, majd 4. osztálytól heti 5 órában választható az emelt szintű nyelvtanulás. 1. és 2. évfolyamon játékos angol/német nyelvi foglalkozásokat szervezünk az egésznapos iskola keretében.

## Sportiskolai és futballosztályunkban a heti 5 testnevelésóra mellett már első osztályban foglalkoznak gyermekeink a különböző sportágak megismerésével, sportágválasztással. A küzdelem és játék órákon a drámapedagógia eszközeit is felhasználva fejlesztjük személyiségüket, s tanulásmódszertannal is felkészítjük őket az eredményes és hatékony tanulásra. Az intézményben tanórán kívüli sportköri foglalkozások közül választhatnak (labdarúgás, atlétika, szivacskézilabda, kosárlabda, vívás stb.), s tanulóink bekapcsolódhatnak városi sportegyesületek utánpótlás nevelésébe is.

## Osztályaink az egésznapos iskola rendszerében működnek, tanulóink 4 óráig – egyedi engedélyek ettől eltérhetnek – az iskolában tartózkodnak, s délutáni foglalkozások keretében tanulnak, sportolnak, vagy éppen tehetségkörökön, felzárkóztató foglalkozásokon vehetnek részt. Sport iránti elkötelezettségünk, valamint öko-programjaink a tanórákat és tanórán kívüli foglalkozásainkat, rendezvényeinket is átszövik: projektek, tehetséggondozó foglalkozások, rendhagyó órák, iskolai rendezvények, családi délutánok, kirándulások várják tanulóinkat.

## A kreatív, művészetek iránt érdeklődő gyermekek számára igény szerint a Péczely Attila Alapfokú Művészetoktatási Intézmény pedagógusainak vezetésével művészeti foglalkozásokat szervezünk.

## A hit és erkölcstan/etika oktatása intézményünkben is jelentős szerepet kapott. A szülők saját döntésük alapján választják minden év májusában a következő tanévre szóló képzést. Iskolánkban biztosított a különböző felekezetű gyermekek **hitoktatása**.

## 4. osztályos koruktól tanulóink több napos osztálykiránduláson, 7. osztályosaink erdei iskolai táborban vesznek részt, valamint a Határtalanul program keretében Erdélyben is járnak.

## 8. osztályosaink osztályfőnöki órák keretében tánc- és illemtan foglalkozásokon sajátítják el a társastánc alapjait, az illemszabályok napi alkalmazását.

## Alsó tagozatosaink a Szent István tér 3. szám alatti megújult, gyönyörű épületbe járnak, felső tagozatosaink pedig a felújított Szent István utcai székhelyintézménybe. Termeink többségében interaktív táblák vannak, s mindkét telephelyen informatika szaktanterem szolgálja az eredményes tanulás-kutatás folyamatát.

## Mindkét épületünk udvara korszerű, megújult pályákkal biztosítja a tanulók sportolási lehetőségeit: alsó tagozaton műfüves futballpálya, felső tagozaton kosárlabda pálya.

## A felső tagozat szaktantermi rendszere kiváló lehetőséget nyújt a tehetséggondozásra.

## Az alsó tagozatosoknak reggel 630-tól délután 17 óráig tartunk ügyeletet.

## A szülőkkel szoros kapcsolatot ápolunk a nevelési programunkban megfogalmazottak szerint.

##  A Hódmezővásárhelyi Szent István Alapítvány jelentős anyagi és erkölcsi segítséget nyújt iskolánknak. Intézményünk 2005 óta a Magyar Olimpiai Bizottság Sportiskolai Programja alapján működteti sportiskolai osztályait. 2004 –ben az intézmény a Környezetvédelmi Oktatóközpont Szövetség tagja lett, 2012-ben pedig elnyerte az Örökös ****Ökoiskola**** címet. 2013. év sikere, hogy kiemelkedő tehetséggondozó programunk eredményeként kiérdemeltük az Akkreditált Kiváló Tehetségpont címet.

## Pedagógiai programunkat, helyi tantervünket honlapunkon olvashatják (Bemutatkozás menüben).

## NYÍLT NAP

##  2019. február 7-én (csütörtökön) 16-18 óráig és 2019. február 8-án (pénteken) 8-10 óráig

## Helye: Szent István tér 3.

## A városi beiskolázású osztályba csak alkalmassági vizsgálatot követően vehetjük fel a gyermekeket.

## Sportiskolai és futballosztályunk alkalmassági vizsgálatának helye:

## Szent István u. 75.

**Időpontja:** 2019. március 4-én, hétfőn 8-12 óráig

 2019. március 6-án, szerdán 13-17 óráig

Hódmezővásárhelyi

Szent István Általános Iskola

Hódmezővásárhely, Szent István u. 75.

Tel: 245-066

www.[szentistvanisk.hu](http://www.szentistvan.hodtav.hu)

  

  

